B. Bugár, podpredseda NR SR: (2006-04-20):
K. Ondriaš, poslanec: Vážený pán predsedajúci, vážení členovia vlády, dámy a páni, mám ku návrhu novely zákona o sociálnom poistení (tlač 1518) sedem pozmeňujúcich návrhov. Úvodom by som chcel povedať, že tieto pozmeňujúce návrhy sme asi dvakrát alebo až trikrát dali v novele zákona o sociálnom poistení, ktorá, samozrejme, vďaka koaličným poslancom nikdy nebola schválená. Dokonca aj moje pozmeňujúce návrhy vo výbore pre sociálne veci a bývanie nenašli podporu. Ja mám taký pocit, že nabudúce, keď to budem dávať, budem to dávať úplne pod iným menom. Pozmeňujúce návrhy, ktoré predkladám, riešia retroaktivitu zákona č. 461/2003 Z. z. o sociálnom poistení a taktiež riešia prípady, keď na základe retroaktívneho konania došlo k odobratiu alebo k zmene priznaného invalidného dôchodku. Pozmeňujúcimi návrhmi chcem vrátiť dôchodky tým dôchodcom, ktoré boli odobraté alebo znížené súčasne platným zákonom o sociálnom poistení, ďalej chcem, aby novela zákona umožňovala sčítavanie jednotlivých poklesov schopnosti vykonávať zárobkovú činnosť. Teraz prednesiem pozmeňujúce návrhy. Pozmeňujúci návrh 1. V § 71 odsek 1 znie: „Poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 33 % v porovnaní so zdravou fyzickou osobou.“ Odôvodnenie. Navrhovaná legislatívna zmena ustanovuje, že poistenec je čiastočne invalidný, ak jeho dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 33 % . Nami navrhovaná úprava alebo môj pozmeňujúci návrh vychádza z predchádzajúcej legislatívnej úpravy. Pozmeňujúci návrh 2. V § 71 odsek 6 znie: „Miera poklesu schopnosti vykonávať zárobkovú činnosť pri jednom zdravotnom postihnutí musí byť o viac ako 10 % a druh zdravotného postihnutia musí byť príčinou dlhodobo nepriaznivého zdravotného stavu so zreteľom na závažnosť ostatných zdravotných postihnutí.“ Odôvodnenie. Mieru poklesu schopnosti vykonávať zárobkovú činnosť v percentách nie je možné určovať len od jedného druhu zdravotného postihnutia, pretože aj viac zdravotných postihnutí, aj keď s nižším percentom miery poklesu zdravotného postihnutia, môže vytvoriť dlhodobý a trvalý nepriaznivý zdravotný stav kvalifikovaný ako čiastočne invalidný alebo invalidný. Započítavať sa budú len tie miery poklesu schopnosti vykonávať zárobkovú činnosť, ktoré sú viac ako 10-percentné. Pozmeňujúci návrh 3. V § 71 ods. 7 sa slovo „nesčítavajú“ nahrádza slovom „sčítavajú“. Odôvodnenie. Podľa platného zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Mali by sa sčítavať, pretože niektorí poistenci, najmä tí, čo boli podľa predchádzajúcej právnej úpravy zaradení v kategórii 1AA, majú kumulatívne zníženú percentuálne mieru poklesu schopnosti vykonávať zárobkovú činnosť o viac ako 70 %. Ale žiadna ich jednotlivá diagnóza nemá za následok pokles schopnosti vykonávať zárobkovú činnosť o viac ako 40 %. Pozmeňujúci návrh 4. V § 71 odsek 8 sa vypúšťa. Odôvodnenie. Ak sa jednotlivé percentuálne miery poklesu schopnosti vykonávať zárobkovú činnosť sčítavajú, ustanovenie odseku 8 v platnom zákone by bolo protirečivé. Pozmeňujúci návrh 5. V § 73 ods. 1, 2 a 3 sa slová “o viac ako 70 %“ nahrádzajú slovami „o viac ako 66 %“. Odôvodnenie. Navrhovaná legislatívna zmena ustanovuje pre určenie sumy invalidného dôchodku percentuálny pokles schopnosti vykonávať zárobkovú činnosť na 66 %. Pozmeňujúci návrh 6. V § 263 odseky 1 až 15 znejú: Odsek 1: „Čiastočný invalidný dôchodok a invalidný dôchodok, ktoré boli priznané podľa predpisov účinných pred 1. januárom 2004, sa považujú po 31. decembri 2003 za prekvalifikovaný čiastočný invalidný dôchodok a invalidný dôchodok podľa zákona účinného k 31. decembru 2003 a vyplácajú sa aj po tomto dni v sume a za podmienok ustanovených predpismi účinnými do 31. decembra 2003.“ Odsek 2: „Trvanie invalidity a nárok na prekvalifikovaný čiastočný invalidný dôchodok a invalidný dôchodok uvedený v odseku 1 sa mení, ak sa zmenil u poberateľa zdravotný stav a Sociálna poisťovňa pri kontrolnej lekárskej prehliadke po preskúmaní čiastočnej aj plnej invalidity zistí zmenu poklesu schopnosti vykonávať zárobkovú činnosť.“ Odsek 3: „Trvanie invalidity na nárok na prekvalifikovaný čiastočný invalidný dôchodok a invalidný dôchodok sa preskúmava, ak bol priznaný do 31. decembra 2003 za podmienok ustanovených predpismi účinnými do 31. decembra 2003.“ Odsek 4: „Trvanie invalidity na nárok na prekvalifikovaný čiastočný invalidný dôchodok a invalidný dôchodok sa preskúmava, ak bol priznaný po 31. decembri 2003 za podmienok ustanovených predpismi účinnými od 1. januára 2004.“ Odsek 5: „Ak po preskúmaní invalidity podľa odseku 2 poistenec, ktorému bol priznaný prekvalifikovaný čiastočný invalidný dôchodok podľa predpisov účinných 1. januárom 2004, má pokles schopnosti vykonávať zárobkovú činnosť o viac ako 33 %, ale najviac o 66 %, suma prekvalifikovaného čiastočného dôchodku sa odo dňa preskúmania invalidít určí v sume a podľa podmienok ustanovených predpismi účinnými do 31. decembra 2003.“ Odsek 6: „Ak po preskúmaní invalidity podľa odseku 2 poistenec, ktorému bol priznaný invalidný dôchodok podľa predpisov účinných od 1. januára 2004, má pokles schopnosti vykonávať zárobkovú činnosť o viac ako 66 %, suma invalidného dôchodku sa odo dňa preskúmania invalidity určí v sume a podľa podmienok ustanovených predpismi účinnými do 31. decembra 2003.“ Odsek 7: „Ak po preskúmaní invalidity podľa odseku 2 poistenec, ktorému bol priznaný prekvalifikovaný čiastočný invalidný dôchodok podľa predpisov účinných od 1. januára 2004, má pokles schopnosti vykonávať zárobkovú činnosť o viac ako 40 %, ale najviac o 70 %, suma prekvalifikovaného čiastočného invalidného dôchodku sa odo dňa preskúmania invalidity určí v sume a podľa podmienok ustanovených predpismi účinnými od 1. januára 2004.“ Odsek 8: „Ak po preskúmaní invalidity podľa odseku 2 poistenec, ktorému bol priznaný invalidný dôchodok podľa predpisov účinných od 1. januára 2004, má pokles schopnosti vykonávať zárobkovú činnosť o viac ako 70 %, suma invalidného dôchodku sa odo dňa preskúmania invalidity určí v sume a podľa podmienok ustanovených predpismi účinnými od 1. januára 2004.“ Odsek 9: „Trvanie invalidity podľa tohto zákona Sociálna poisťovňa nepreskúmava, ak poistenec, ktorému bol priznaný prekvalifikovaný čiastočný invalidný dôchodok alebo invalidný dôchodok podľa predpisov účinných do 31. decembra 2003, dovŕšil dôchodkový vek.“ Odsek 10: „Invalidný dôchodok, ktorého poberateľ pred 1. januárom 2004 dovŕšil dôchodkový vek podľa predpisov účinných do 31. decembra 2003, sa považuje za dôchodok priznaný podľa podmienok ustanovených predpismi účinnými do 31. decembra 2003.“ Odsek 11: „Ak poberateľ invalidného dôchodku splní podmienky nároku na výplatu starobného dôchodku alebo predčasného starobného dôchodku podľa tohto zákona, vypláca sa tento dôchodok, ktorý je vyšší. Pri rovnakej sume týchto dôchodkov sa vypláca ten dôchodok, ktorý si poistenec zvolil. Dňom úpravy výplaty týchto dôchodkov pre súbeh nárokov na ich výplatu zaniká nárok na dôchodok, ktorý sa nevypláca.“ Odsek 12: „Invalidný dôchodok priznaný za podmienok ustanovených predpismi účinnými do 31. decembra 2003 sa vypláca zo základného fondu invalidného poistenia.“ Tu mám chybu, ten odsek 12 je odsek 13: „Invalidný dôchodok priznaný za podmienok ustanovených predpismi účinnými od 1. januára 2004 sa vypláca zo základného fondu starobného poistenia. Zo základného fondu starobného poistenia sa vypláca aj vdovský dôchodok, vdovecký dôchodok a sirotský dôchodok po poberateľovi invalidného dôchodku uvedeného v prvej vete.“ Ten odsek 13 bude teraz odsek 14: „Suma invalidného dôchodku poistenca, ktorý splní podmienky nároku na nové vymeranie pred 1. januárom 2004, je podľa vzniku nároku na nové vymeranie nepretržite zamestnaných k 31. decembru 2004, sa určí podľa predpisov účinných po 1. januári 2004, a to vrátane úpravy dôchodkov prislúchajúcej podľa osobitného predpisu. Rozhodujúcim obdobím za určenie priemerného mesačného zárobku sú kalendárne roky 1994 až 2003. Z obdobia dôchodkového poistenia získaného po 31. decembri 2003 nárok na nové vymeranie invalidného dôchodku nevzniká.“ Ten odsek 14 sa premenuje na odsek 15: „Nárok na invalidný dôchodok má aj fyzická osoba, ktorá pre trvalý pokles schopnosti vykonávať zárobkovú činnosť nemohla splniť podmienku podľa rokov dôchodkového poistenia pre vznik nároku na invalidný dôchodok, a preto sa považuje za splnenú.“ Odôvodnenie. Ustanovenie odstraňuje retroaktivitu, ktorá je v § 263 zákona č. 461/2003 Z. z. o sociálnom poistení. Predpokladá sa alebo ja predpokladám, že túto retroaktivitu potvrdí vo svojom náleze aj Ústavný súd Slovenskej republiky, ktorý o tom včera rokoval, ale nevyniesol rozhodnutie. Pozmeňujúci návrh 7. Za § 263 sa vkladá § 263a, ktorý znie: Odsek 1: „Ak Sociálna poisťovňa po kontrolnej lekárskej prehliadke určenej pred 1. januárom 2004 a uskutočnenej ku dňu účinnosti tohto zákona, na ktorý bol prekvalifikovaný, čiastočný invalidný dôchodok a invalidný dôchodok poberateľovi nepriznala alebo mu ho zmenila v rozpore s jeho priznaním za podmienok ustanovených predpismi účinnými do 31. decembra 2003, Sociálna poisťovňa vyplatí a vypláca poberateľovi čiastočný invalidný dôchodok a invalidný dôchodok odo dňa jeho zníženia alebo odobratia podľa predpisov účinných do 31. decembra 2003.“ Odsek 2: „Ak trvanie invalidity na nárok na prekvalifikovaný čiastočný invalidný dôchodok a invalidný dôchodok sa podľa § 263 ods. 2 a ods. 3 zmenilo, Sociálna poisťovňa prekvalifikovaný čiastočný invalidný dôchodok a invalidný dôchodok vypláca poberateľovi podľa predpisov platných v čase priznania jeho prekvalifikovaného čiastočného invalidného dôchodku a invalidného dôchodku.“ Odsek 3: „Ak poberateľovi invalidného dôchodku a invalidného dôchodku, na ktorý bol prekvalifikovaný čiastočný invalidný dôchodok, bol invalidný dôchodok priznaný podľa predpisov účinných do 31. decembra 2003 a zmenený podľa odseku 1, poberateľovi sa vypláca znovu priznaný dôchodok počnúc dňom 1. januára 2004. Nárok na náhradu škody tým nie je dotknutý.“ Odôvodnenie. Retroaktívny zásah do už priznaných dôchodkov podľa predpisov platných do 31. decembra 2003 treba sanovať vyplatením prekvalifikovaných čiastočných invalidných dôchodkov a invalidných dôchodkov, ktoré boli znížené alebo odobraté poberateľom podľa tvrdších kritérií stanovených predpismi účinnými po 1. januári 2004. Ak u poberateľa invalidného dôchodku a invalidného dôchodku, na ktorý bol prekvalifikovaný čiastočný invalidný dôchodok, pri kontrole podľa § 263 ods. 2 a 3 sa zistilo, že došlo k zmene poklesu vykonávať zárobkovú činnosť, nárok na invalidný dôchodok a invalidný dôchodok, na ktorý bol prekvalifikovaný čiastočný invalidný dôchodok, sa upraví podľa predpisov, ktoré tento dôchodok priznali. To je koniec pozmeňujúcich návrhov. Záverom by som chcel povedať, že všetkým občanom a hlavne nám, poslancom, ide o dôstojný život občanov, tak ako nám to predpisuje Ústava Slovenskej republiky. To znamená, že my, poslanci Národnej rady Slovenskej republiky, musíme zabezpečovať platnosť Ústavy Slovenskej republiky v praxi. To znamená, že musíme zabezpečovať, aby dôstojným životom žili aj dôchodcovia, aj invalidní dôchodcovia. Preto verím, že moje pozmeňujúce návrhy podporíte. Záverom mám ešte jednu poznámku. Často som počul vyhlásenia vládnych predstaviteľov, že pozmeňujúce návrhy, ktoré idú nad rámec štátneho rozpočtu, by sa nemali podporiť. Takéto vyhlásenia ma vždy prekvapia, lebo v súčasnosti, keď Slovensko má hrubý domáci produkt v stálych cenách už o 36 % vyšší ako v roku 1989, keď boli peniaze na invalidných dôchodcov, sa musíme pozrieť, že ako je možné, že náš rozpočet je tak nízky a prečo je tak nízky. Ďakujem za pozornosť.